和友人送衡尚書赴池陽副車
作者：殷文圭
朝代：唐

paragraphs: 淮王上將例分憂，玉帳參承半列侯。
次第選材如創廈，別離排宴向藏舟。
鵾鵬變化知難測，龍蠖升沈各有由。
躞蹀行牽金鋄重，嬋娟立唱翠娥愁。
築頭勳業諧三陣，滿腹詩書究九流。
金海珠韜乘月讀，肉芝牙茗撥雲收。
赤鱗斾卷鷗汀晚，青雀船橫雁陣秋。
十字細波澄鏡面，九華殘雪露峰頭。
醉沈北海千尊酒，吟上南荆百尺樓。
況是昭明食魚郡，不妨閑擲釣璜鉤。